****

**La mirada compromesa d’Icíar Bollaín**

**Una extensa retrospectiva repassa, a partir del 29 de novembre, el seu doble vessant d’intèrpret i realitzadora**

**Bollaín presentarà personalment un dels seus títols més estimats com a directora, ‘Flores de otro mundo’ (divendres 29), i el seu debut com a actriu a les ordres de Víctor erice, ‘El sur’ (dissabte 30)**

****

Actriu magnètica a *El sur*, *Malaventura* o *Tierra y libertad*. Directora amb personalitat i solidesa a *Flores de otro mundo*, *Te doy mis ojos* o *Yuli*. Icíar Bollaín és una figura imprescindible del cinema espanyol recent.

Fa tot just un any visitava la Filmoteca per presentar la seva darrera pel·lícula, *Yuli*, emotiva recreació del relat autobiogràfic del ballarí cubà Carlos Acosta. I ara interromp la feina de muntatge del seu nou film, *La boda de Rosa*, que protagonitzen Sergi López, Candela Peña i Nathalie Poza, per venir a presentar personalment la completa retrospectiva que li dedica la Filmoteca de Catalunya.

Nascuda a Madrid el 1967, amb només quinze anys Víctor Erice la va triar per al paper protagonista d’*El sur* en l’edat adolescent. Va ser un dels debuts més impactants del cinema espanyol, i l’inici d’una important trajectòria com a actriu, sota la direcció, entre d’altres, de Felipe Vega (*Mientras haya luz*, 1987; *El mejor de los tiempos*, 1990; *Un paraguas para tres*, 1992; *El techo del mundo*, 1995), Pablo Llorca (*Jardines colgantes*, 1993), Manuel Gutiérrez Aragón (*Malaventura*, 1989), Chus Gutiérrez (*Sublet*, 1991), José Luis Borau (*Niño nadie*, 1997; *Leo*, 2000), José Luis Cuerda (*Tocando fondo*, 1993) o Ken Loach (*Tierra y libertad*, 1994). La complicitat amb el director britànic propicia que Bollaín l’acompanyi durant el seu següent rodatge, *Carla’s Song*, amb l’objectiu d’escriure un llibre sobre la seva obra, *Ken Loach, un observador solidario* (El País-Aguilar, 1996).

L’experiència en tants rodatges, i el mestratge de tots aquests cineastes, li desperta les ganes de dirigir, i després de fer dos curtmetratges, el 1995 debuta en el llargmetratge amb *Hola, ¿estás sola?*, una fresca comèdia sobre l’amistat de dues amigues enfront de la crisi i les adversitats. El film enceta una sèrie de retrats femenins amb dones víctimes del racisme, les dificultats de la immigració i el masclisme (*Flores de otro mundo*, 1999), la violència de gènere (*Te doy mis ojos*, 2003) o la incompatibilitat familiar i laboral (*Mataharis*, 2007). El 2006 va ser membre fundadora de CIMA (Associació de dones cineastes i de mitjans audiovisuals), i el 2007 va rebre el premi Ciudad de Cuenca per la seva trajectòria al II Festival de Cinema Mujeres en Dirección.

Amb *También la lluvia* (2010), història de cinema dins del cinema amb la conquesta d’Amèrica i el debat sobre el colonialisme com a rerefons, comença una prolífica col·laboració professional amb la seva parella, el guionista Paul Laverty, col·laborador habitual de Ken Loach a qui va conèixer en el rodatge de *Tierra y libertad*. Amb *En tierra extraña* (2014) debuta en el gènere documental per parlar de la crisi econòmica, un tema que també explora a *El olivo* (2016).



**Presència d’Icíar Bollaín a la Filmoteca de Catalunya**

Divendres 29 de novembre 19.15 h  
Sala Chomón  
Projecció de *Flores de otro mundo* (Icíar Bollaín, 1999).  
Presentació a càrrec d’Icíar Bollaín.

Dissabte 30 de novembre 19.15 h  
Sala Chomón  
Projecció d’*El sur* (Víctor Erice, 1983).  
Presentació a càrrec d’Icíar Bollaín.

Podeu consultar la programació de la retrospectiva *Icíar Bollaín, uns ulls compromesos* [AQUÍ](https://www.filmoteca.cat/web/ca/cicle/iciar-bollain-uns-ulls-compromesos).